Broj: 711-I-170-P-29-18/19-07-8

Zagreb, 18. siječnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Dražena Mufića,** **gradonačelnika Grada Vrbovsko,** pokrenutom Odlukom Povjerenstva broj: 711-I-1165-P-29/18-04-16 od 24. kolovoza 2018.g., na 35. sjednici, održanoj 18. siječnja 2018.g., donosi sljedeću

**O D L U K U**

1. **Propustom obavještavanja Povjerenstva o stupanju Grada Vrbovsko u poslovne odnose s trgovačkim obrtom u vlasništvu supruge dužnosnika, a koji proizlazi iz sklapanja više pojedinačnih poslova nabave robe (klupa, koševa za otpatke i pepeljara) te pružanjem usluge prijevoza ukrasnog raslinja u ukupnoj vrijednosti od 18.875,00 kn u 2013.g., 28.812,50 kn u 2014.g., 27.375,00 kn u 2015.g., 43.462,50 kn u 2016.g. te 25.850,00 kn u 2017.g., dužnosnik Dražen Mufić, gradonačelnik Grada Vrbovsko, počinio je povredu članka 18. stavka 1. ZSSI-a.**
2. **Potpisivanjem narudžbenica u poslovnim odnosima iz točke I. izreke ove odluke, između Grada Vrbovsko i trgovačkog obrta u vlasništvu supruge dužnosnika, koja se na temelju članka 4. stavka 5. ZSSI-a smatra s dužnosnikom povezanom osobom, a koji su sklopljeni protivno članku 18. stavku 1. ZSSI-a, dužnosnik Dražen Mufić zlouporabio je posebna prava dužnosnika koja proizlaze iz obnašanja dužnosti gradonačelnika Grada Vrbovsko, čime je počinio je povredu članka 7. točke c) ZSSI-a.**
3. **Za povrede ZSSI-a, opisane pod točkom I. i II. ove izreke, dužnosniku Draženu Mufiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 15.000,00 kuna koja će trajati 12 mjeseci te će se izvršiti u 12 jednakih uzastopnih mjesečnih obroka, svaki u pojedinačnom iznosu od 1.250,00 kn.**
4. **Na temelju članka 18. stavka 6. ZSSI-a, Povjerenstvo će bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnih poslova iz točke I. izreke ove Odluke.**

Obrazloženje

Povjerenstvo je na 20. sjednici održanoj 24. kolovoza 2018.g. pokrenulo postupak za odlučivanje o sukobu interesa protiv dužnosnika Dražena Mufića, gradonačelnika grada Vrbovsko zbog moguće povrede članka 7. c) ZSSI-a koja proizlazi iz sudjelovanja u poslovnim odnosima i potpisivanja poslovne dokumentacije dužnosnika kao zakonskog zastupnika Grada Vrbovskog s Trgovačkim obrtom u vlasništvu bračnog druga dužnosnika, koji je s dužnosnikom interesno povezana osoba, a koji su nastali sklapanjem više pojedinačnih poslova u 2014. g. u ukupnom iznosu od 47.687,50 kuna, u 2015. g. u ukupnom iznosu od 27.375,00 kuna, u 2016. g. u ukupnom iznosu od 43.462,50 kuna i u 2017. g. u ukupnom iznosu od 25.850,00 kuna, kao i zbog moguće povrede članka 18. stavka 1. ZSSI-a, koja proizlazi iz propusta obavještavanja Povjerenstva o nastanku poslovnog odnosa Grada Vrbovskog, kao tijela u kojem dužnosnik obnaša javnu dužnost i navedenog obrta.

Na Odluku o pokretanju postupka dužnosnik Dražen Mufić dostavio je pisano očitovanje u Zakonom propisanom roku. U podnesenom očitovanju dužnosnik navodi da svojim postupanjem nije zlouporabio svoja posebna prava koja proizlaze iz obnašanja dužnosti gradonačelnika Grada Vrbovskog. Naime, poslovni odnos Grada Vrbovskog s obrtom u vlasništvu supruge dužnosnika postoji još od 2008.g. kada dužnosnik nije obnašao dužnost gradonačelnika navedene jedinice lokalne samouprave iz čega proizlazi da se radi o kontinuitetu poslovnog odnosa, a ugovoreni iznosi na godišnjoj razini u bitnom se nisu mijenjali kroz cijelo razdoblje poslovanja Grada Vrbovskog s navedenim obrtom. Također, Grad Vrbovsko je prilikom nabave robe od obrta u vlasništvu supruge dužnosnika poštivao odredbe Pravilnika o provedbi postupaka bagatelne vrijednosti u upravnim tijelima Grada Vrbovskog od 27. siječnja 2014.g., Pravilnika o provedbi postupaka bagatelne vrijednosti u upravnim tijelima Grada Vrbovskog od 20. ožujka 2015.g. te Pravilnika o jednostavnim nabavama Grada Vrbovskog od 9. veljače 2017.g. Sukladno odredbama navedenih pravilnika u konkretnim postupcima nabave bilo je dovoljno prikupiti samo jednu ponudu, međutim Grad Vrbovsko prikupio je više ponuda od različitih gospodarskih subjekata koji nude predmetnu robu u cilju nabave iste po najnižoj cijeni. Dužnosnik navodi da je u privitku očitovanja dostavio ponude ostalih proizvođača kao dokaz za svoje navode. Dužnosnik dodatno napominje da barokne klupe i koševi za otpad koji su nabavljeni od obrta u vlasništvu dužnosnikove supruge gotovo nitko, osim Zrinjevca Zagreb, ne proizvodi, odnosno ne nudi u istoj kvaliteti budući da se u proizvodnji istih koristi metalni lijev trgovačkog društva MIV d.d. Varaždin koji je daleko najkvalitetniji na tržištu. Dužnosnik se nadalje poziva na odredbu članka 77. Zakona o javnoj nabavi kojom je propisano da sukob interesa ne postoji ako je povezana osoba predstavnika naručitelja prava na temelju kojih sudjeluje u upravljanju, odnosno kapitalu gospodarskog subjekta s više od 0,5%, stekla u razdoblju od najmanje dvije godine prije imenovanja, odnosno stupanja na dužnost predstavnika naručitelja. Poslovni odnosi tijela javne vlasti s takvim poslovnim subjektima nisu zabranjeni niti člankom 17. ZSSI-a.

U odnosu na moguću povredu članka 18. stavka 1. ZSSI-a dužnosnik ističe da je učinjen nenamjeran propust u pogledu dostavljanja obavijesti Povjerenstvu o stupanju Grada Vrbovsko u poslovni odnos s obrtom u vlasništvu člana obitelji, konkretno supruge dužnosnika. Navedeno nikako nije učinjeno kako bi se prikrio predmetni poslovni odnos, već zbog nepoznavanja propisa. Dužnosnik ističe da je u očitovanju Grada Vrbovskog od 5. veljače 2018.g. dostavljena sva potrebna dokumentacija iz koje proizlazi postojanje i priroda poslovnog odnosa između te jedinice lokalne samouprave i obrta u vlasništvu supruge dužnosnika. Dužnosnik smatra da je dostavom navedene dokumentacije naknadno otklonio nenamjerni propust nedostavljanja obavijesti iz članka 18. stavka 1. ZSSI-a, a time je naknadno otklonjen i uzrok povrede istog članka. Ukoliko se očitovanje Grada Vrbovskog od 5. veljače 2018.g. ne može smatrati postupanjem u smislu odredbe članka 18. stavka 1. ZSSI-a, ovim putem dužnosnik moli Povjerenstvo da donese naknadno mišljenje s uputama za postupanje vezano za sklapanje poslovnih odnosa Grada Vrbovskog s obrtom u vlasništvu njegove supruge. Dužnosnik završno navodi da bi navedeno bilo u skladu s člankom 42. stavkom 4. ZSSI-a kojim je propisano da Povjerenstvo može tijekom postupku dužnosniku naložiti da otkloni uzroke postojanja sukoba interesa u određenom roku te, ako dužnosnik to učini, može obustaviti postupak ili isti dovršiti i ispunjenje naloga uzeti u obzir prilikom izricanja sankcije.

U privitku očitovanja dužnosnik je dostavio ispis s internetskih stranica trgovačkog društva Arta zip d.o.o. i Techno win d.o.o. na kojima su vidljive cijene njihovih proizvoda, između ostalih drvenih klupa i koševa za otpatke. Također, dužnosnik je dostavio ispis e-maila upućen dana 26. veljače 2018.g. pročelnici Jedinstvenog upravnog odjela Grada Vrbovsko od strane zaposlenika trgovačkog društva Verteks d.o.o., u kojem se navodi cijena jedne BAROK klupe izrađene od jelovine i cijena iste klupe izrađene od hrasta.

Dužnosnik je i osobno pristupio sjednici kojom prilikom je u bitnome ponovio navode iz svog očitovanja te je potvrdio činjenična utvrđenja Povjerenstva. Dužnosnik je također naveo da smatra da nije počinio povredu članka 7. točke c) ZSSI-a s obzirom da je Grad Vrbovsko s obrtom u vlasništvu supruge dužnosnika poslovao i prije njegova mandata te da navedeni obrt robu koju je od istog nabavljao Grad Vrbovsko nudi po najpovoljnijim cijenama na tržištu. Nadalje, u odnosu na povredu članka 18. ZSSI-a dužnosnik navodi da je do iste došlo iz neznanja, odnosno nenamjernim propustom.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi navedenog Zakona, stoga je i Dražen Mufić, povodom obnašanja dužnosti gradonačelnika Grada Vrbovskog, obvezan postupati sukladno odredbama ZSSI-a.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona **bračni ili izvanbračni drug dužnosnika**.

Člankom 4. stavkom 5. ZSSI-a propisano je da su povezane osobe u smislu tog Zakona **članovi obitelji dužnosnika iz članka 4. stavka 2. ZSSI-a** te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 4. stavkom 4. ZSSI-a propisano je da su poslovni subjekti u smislu ZSSI-a trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, **obrtnici** i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 7. c) ZSSI-a propisana je kako je dužnosnicima zabranjeno zloporabiti posebna prava koja proizlaze ili su potrebna za obnašanje dužnosti.

Člankom 18. stavkom 1. ZSSI-a propisano je da je dužnosnik, u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužan o tome pravodobno obavijestiti Povjerenstvo. Stavcima 2. do 6. istog članka propisano je da će Povjerenstvo u roku od 15 dana od zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s navedenim Zakonom. Dužnosnik, odnosno tijelo u kojem dužnosnik obnaša dužnost obvezno je, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo posebnom odlukom, bez odgađanja, a najkasnije u roku od 5 dana, utvrđuje jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Pravni poslovi, odnosno pravni akti sklopljeni, odnosno doneseni bez prethodne obavijesti Povjerenstvu su ništetni te će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

Uvidom u službene rezultate izbora za općinskog načelnika, gradonačelnika, župana i njihove zamjenike održane u svibnju 2013.g. te u svibnju 2017.g., koji su objavljeni na internetskoj stranici Državnog izbornog povjerenstva, utvrđeno je da je Dražen Mufić na predmetnim izborima izabran za gradonačelnika Grada Vrbovskog u mandatu 2013.-2017. te u mandatu 2017.-2021.

Uvidom u izvadak iz obrtnog registra Ureda državne uprave u Primorsko-goranskoj županiji, Službe za gospodarstvo, Ispostave Vrbovsko, Povjerenstvo je utvrdilo kako je pod matičnim brojem obrta: 92179444 upisan Trgovački obrt. Usporedbom OIB-a vlasnice obrta navedenog u izvatku iz obrtnog registra i OIB-a bračnog druga dužnosnika navedenog u izvješću o imovinskom stanju dužnosnika Dražena Mufića, Povjerenstvo je utvrdilo kako je riječ o istoj osobi, odnosno kako je navedeni obrt u vlasništvu dužnosnikove supruge.

Na zahtjev Povjerenstva, Grad Vrbovsko, zastupan po gradonačelniku Draženu Mufiću, u očitovanju od 05. veljače 2018. g. navodi kako je Trgovački obrt u vlasništvu supruge dužnosnika stupao u poslovne odnose sa Gradom Vrbovskim još od 2004. g. kada dužnosnik Dražen Mufić nije obnašao dužnost gradonačelnika Grada Vrbovskog. Poslovni odnosi zasnivani su radi nabave klupa, koševa za otpad, pepeljara, nabave zaštitne opreme te prijevoza ukrasnog raslinja. Poslovni odnos odnosio se u 2008.g. na nabavu klupa i letvi za klupe te je ukupna vrijednost ugovorenih poslova u toj godini iznosila 18.336,60 kuna, u 2009. g. na nabavu klupa u vrijednosti 10.492,00 kuna te nabavu zaštitne odjeće za vlastiti pogon u vrijednosti 1.845,02 kuna, u 2010. g. na nabavu koševa za otpad u iznosu od 19.347,90 kuna, u 2011. g. na nabavu klupa, koševa za otpatke, letvi za klupe u ukupnoj vrijednosti od 16.063,80 kuna, u 2012. g. na nabavu klupa i koševa za otpad u ukupnoj vrijednosti od 20.025,00 kuna, u 2014. g. na nabavu klupa i koševa za otpad u ukupnoj vrijednosti od 47.687,50 kuna, u 2015. g. na nabavu klupa i koševa za otpad u ukupnoj vrijednosti od 27.375,00 kuna, u 2016. g. na nabavu klupa, koševa za otpad i prijevoza ukrasnog raslinja u ukupnoj vrijednosti od 43.462,50 kuna, u 2017. na nabavu klupa i koševa za otpad u ukupnoj vrijednosti od 25.850,00 kuna. Nadalje, u očitovanju se navodi kako je za svaki pojedini postupak nabave roba, radova i usluga od lipnja 2013. g. proveden postupak nabave bagatelne vrijednosti u iznosu do 35.000,00 kuna bez PDV-a u kojem se roba, radovi i usluge nabavljaju putem narudžbenice.

Uz očitovanje, dostavljen je izvadak iz obrtnog registra Ureda državne uprave u Primorsko-goranskoj županiji, Službe za gospodarstvo, Ispostave Vrbovsko, Pravilnik o provedbi postupaka nabave bagatelne vrijednosti u upravnim tijelima Grada Vrbovskog od 27. siječnja 2014. g. i od 20. ožujka 2015. g., preslike kartica poslovnog partnera Trgovačkog obrta u vlasništvu supruge dužnosnika i ponude, računi i narudžbenice vezane za poslovne odnose s navedenim obrtom iz 2008. g., 2009. g., 2010. g., 2011. g., 2012. g., 2014. g., 2015. g., 2016. g. i 2017. g.

Uvidom u dostavljenu poslovnu dokumentaciju koja se odnosi na poslovne odnose između Grada Vrbovsko i obrta u vlasništvu supruge dužnosnika dražena Mufića u razdoblju u kojem je dužnost gradonačelnika Grada Vrbovskog obnašao navedeni dužnosnik utvrđeno je da je na temelju dostavljenih ponuda obrta u vlasništvu supruge dužnosnika Grad Vrbovsko navedenom obrtu izdao:

- dana 5. studenoga 2013.g. narudžbenicu br. 123/2013 za nabavu 20 košara za otpatke - hrast 30 l te 2 klupe barokne - hrast u ukupnom iznosu od 18.875,00 kn,

- dana 10. travnja 2014.g. narudžbenicu br. 72/2014. za nabavu 11 klupa baroknih – hrast u iznosu od 21.312,50 kn,

- dana 6. listopada 2014.g. narudžbenicu br. 239/2014. za nabavu 10 košara za otpatke u iznosu od 7.500,00 kn,

- narudžbenicu br. 74/15 za nabavu 7 klupa baroknih (hrast) i 8 koševa za otpatke 30 l hrast u ukupnom iznosu od 19.562,50 kn,

- dana 18. studenoga 2015.g. narudžbenicu br. 250/2015 za nabavu 5 baroknih klupa (jelovo sjedište) u iznosu od 7.812,50 kn,

- dana 31. ožujka 2016.g. narudžbenicu br. 66/2016. za prijevoz ukrasnog raslinja od Zagreba do Vrbovskog u iznosu od 1.250,00 kn,

- dana 11. travnja 2016.g. narudžbenicu br. 74/2016. za prijevoz ukrasnog raslinja od Zagreba do Vrbovskog u iznosu od 1.250,00 kn,

- dana 11. svibnja 2016.g. za nabavu 3 klupe za sjedenje tip GR-55, 5 klupa za sjedenje tip KO-20, 1 koša za otpatke tip A-10, 1 koša za otpatke tip KO-15, 1 koša za otpatke tip KO-10, 1 pepeljare tip KO-5, 1 pepeljare tip KO-8 u ukupnom iznosu od 17.150,00 kn,

- dana 1. kolovoza 2016.g. narudžbenicu br. 188/2016. za nabavu 5 klupa za sjedenje i 5 koševa za uređenje pripadajućeg okoliša malonogometnog igrališta u Severinu na Kupi u ukupnom iznosu od 12.187,00 kn,

- dana 31. kolovoza 2016.g. narudžbenicu br. 191/2016. za nabavu 1 klupe za sjedenje tip KO-20 i 5 klupa za sjedenje tip GR-55 u ukupnom iznosu od 11.625,00 kn,

- dana 21. ožujka 2017.g. narudžbenicu br. za nabavu 7 koševa za otpatke i 7 baroknih klupa (hrast) u ukupnom iznosu od 19.600,00 kn te

- dana 16. studenoga 2017.g. narudžbenicu br. 221/2017. za nabavu 5 klupa za sjedenje bez naslona u iznosu od 6.250,00 kn.

**Sve navedene narudžbenice potpisao je dužnosnik Dražen Mufić kao gradonačelnik Grada Vrbovsko.**

Nadalje, iz dostavljenih računa i kartica poslovnih partnera utvrđeno je da je trgovački obrt u vlasništvu supruge dužnosnika za isporuku robe po svim izdanim narudžbenicama Gradu Vrbovsko ispostavio račune koje je Grad Vrbovsko i podmirio.

Uvidom u Pravilnik o provedbi postupaka nabave bagatelne vrijednosti u upravnim tijelima Grada Vrbovskog koji je gradonačelnika Grada Vrbovskog donio dana 27. siječnja 2014.g. utvrđeno je da je člankom 6. istoga bilo propisano da se roba, radovi i usluge u vrijednosti do 35.000,00 kn bez PDV-a nabavljaju putem narudžbenice koju potpisuje gradonačelnik, a po prethodnoj dostavi zahtjevnice zaposlenika grada nakon uočene potrebe za određenom robom, radovima i uslugama uz koju se u pravilu prilažu ponuda, predračun i sl. Isto je bilo propisano i Pravilnikom o provedbi postupaka nabave bagatelne vrijednosti u upravnim tijelima Grada Vrbovskog koji je gradonačelnika Grada Vrbovskog donio dana 20. ožujka 2015.g.

Iz prikupljenih podataka i dokumentacije, Povjerenstvo je nedvojbeno utvrdilo da je Grad Vrbovsko za vrijeme mandata Dražena Mufića kao gradonačelnika Grada Vrbovsko izdavanjem narudžbenica navedenih u dopisu navedene jedinice lokalne samouprave od 5. veljače 2018.g. stupao u poslovne odnose s poslovnim subjektom, obrtom u vlasništvu supruge navedenog dužnosnika koja se sukladno članku 4. stavku 2. ZSSI-a smatra članom obitelji dužnosnika. Nadalje, uvidom u knjigu ulazne pošte Povjerenstva utvrđeno je da dužnosnik Dražen Mufić, prije stupanja u navedene poslovne odnose, nije o istima obavijestio Povjerenstvo, čime je počinio povredu članka 18. stavka 1. ZSSI-a.

Povjerenstvo je iz dokumentacije koju je dostavio Grad Vrbovsko uz očitovanje od 5. veljače 2018.g. nadalje nedvojbeno utvrdilo da je narudžbenice na temelju ponuda dostavljenih od strane obrta u vlasništvu svoje supruge, u ime Grada Vrbovsko potpisao upravo dužnosnik Dražen Mufić, kao zakonski zastupnik navedene jedinice lokalne samouprave.

Povjerenstvo također utvrđuje da se članovi obitelji dužnosnika, pa tako i bračni drug dužnosnika, sukladno članku 4. stavku 5. ZSSI-a smatraju s dužnosnikom povezanim osobama. S obzirom da je u predmetnom postupku utvrđeno da su poslovni odnosi između Grada Vrbovsko i obrta u vlasništvu supruge dužnosnika sklopljeni protivno članku 18. stavku 1. ZSSI-a te se realizacijom navedenih poslovnih odnosa ostvario poslovni i financijski interes poslovnog subjekta u vlasništvu osobe koja je s dužnosnikom interesno povezana, Povjerenstvo smatra da je potpisivanjem narudžbenica u navedenim poslovnim odnosima, dužnosnik Dražen Mufić zlouporabio posebna prava koja mu pripadaju kao zakonskom zastupniku Grada Vrbovsko, čime je počinio povredu članka 7. točke c) ZSSI-a.

Povjerenstvo pojašnjava da je obveza prethodnog obavještavanja Povjerenstva iz članka 18. stavka 1. ZSSI-a objektivne i formalne naravi te se odnosi na svaki pojedinačni poslovni odnos u koji stupaju tijelo u kojem dužnosnik obnaša javnu dužnost i poslovni subjekt u kojem član obitelji dužnosnika ima 0,5% ili više udjela u vlasništvu. Povjerenstvo potom donosi upute za postupanje ovisno o konkretnim okolnostima svakog pojedinog slučaja. Opisane situacije zakonodavac je *a priori* predvidio kao situacije u kojima se pretpostavlja mogući utjecaj privatnog interesa člana obitelji dužnosnika kao interesno povezane osobe, na dužnosnikovu nepristranost u obnašanju javne dužnosti.

Svrha instituta prethodne obavijesti iz članka 18. ZSSI-a jest da Povjerenstvo prethodno nastanku konkretnog poslovnog odnosa razmotri i ocjeni koja je razina sukoba interesa prisutna kod dužnosnika u konkretnom slučaju, odnosno je li izvjestan nastanak povrede neke druge obveze ili zabrane propisane ZSSI-em te da utvrdi koje sve mjere i postupke su dužnosnik i tijelo u kojem obnaša dužnost obvezni poduzeti kako bi se zaštitio javni interes. Slijedom navedenoga, povreda odredbe članka 18. stavka 1. ZSSI-a ne može se otkloniti dostavljanjem Povjerenstvu dokumentacije o već realiziranim poslovnim odnosima. U prilog navedenom govori i dosadašnja praksa Povjerenstva koje je dužnosnicima koji su sukladno članku 18. stavku 1. dostavili Povjerenstvu obavijest o planiranim, odnosno mogućim poslovnim odnosima s poslovnim subjektima u vlasništvu njihovih članova obitelji, iste upućivalo da se izuzmu od svakog, pa i posrednog, sudjelovanja u takvim poslovnim odnosima kako bi se spriječio nastanak povrede neke druge odredbe ZSSI-a, kao što je u konkretnom slučaju potpisivanjem narudžbenica u predmetnim poslovnim odnosima došlo do povrede članka 7. točke c) istog Zakona.

Povjerenstvo također obrazlaže da se ispisi s internetskih stranica te e-mail koji je dužnosnik Dražen Mufić dostavio uz svoje očitovanje na odluku o pokretanju postupka ne mogu smatrati ponudama poslovnih subjekata.

Nadalje, Povjerenstvo ističe da se u konkretnom slučaju ne primjenjuje Zakon o javnoj nabavi, kao ni odredba članka 17. stavka 2. ZSSI-a na koje se dužnosnik poziva u svom očitovanju.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom donošenja odluke o vrsti i visini sankcije, Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika. Kao okolnost koje upućuje na nužnost izricanja sankcije obustave isplate dijela neto mjesečne plaće kao teže vrste sankcije Povjerenstvo je uzelo u obzir činjenicu da je dužnosnik Dražen Mufić svojim postupanjem počinio više različitih povreda ZSSI-a.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn. Kao okolnost iz koje proizlazi opravdanost izricanja više sankcije unutar Zakonom propisanog raspona, Povjerenstvo je cijenilo činjenicu da povreda članka 7. točke c) predstavlja teži oblik povrede toga Zakona te da su ograničenja iz članka 18. ZSSI-a važan instrument u sprječavanju sukoba interesa i prevencije korupcije. U prilog tome govori i činjenica da je Zakonom propisana ništetnost pravnih poslova kao posljedica postupanja suprotno obvezama propisanim navedenim člankom. Na izricanje više sankcije utjecala je i ukupna vrijednost ugovorenih poslova Grada Vrbovsko s obrtom u vlasništvu dužnosnikove supruge, kao i brojnost takvih poslovnih odnosa te činjenica da dužnosnik dužnost gradonačelnika Grada Vrbovsko obnaša u drugom uzastopnom mandatu, i to profesionalno. Na izricanje sankcije u donjem dijelu zakonom propisanog raspona utjecala je okolnost da je Grad Vrbovsko poslovao s obrtom u vlasništvu supruge dužnosnika i prije njegova stupanja na dužnost gradonačelnika navedene jedinice lokalne samouprave.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 15.000,00 kn koja će se izvršiti u 12 jednakih uzastopnih mjesečnih obroka, svaki u pojedinačnom iznosu od 1.250,00 kuna.

Člankom 18. stavkom 6. ZSSI-a propisano je da su pravni poslovi, odnosno pravni akti koji su sklopljeni, odnosno doneseni bez prethodne obavijesti Povjerenstvu iz članka 18. stavka 1. ZSSI-a ništetni. Povjerenstvo je u navedenom slučaju bez odgađanja dužno dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

Slijedom svega navedenog, odlučeno je kao u izreci ove odluke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Dražen Mufić, elektronička dostava
2. Objava na internetskoj stranici Povjerenstva
3. Pismohrana